DA Den Europæiske Unions Tidende C 50/10

Meddelelse fra Det Schweiziske Forbund til Europa-Kommissionen i medfør af artikel 37 i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengengrænsekodeks)

(2009/C 50/09)

Ændring af visse oplysninger offentliggjort i Den Europæiske Unions Tidende C 3 af 8. januar 2009

Punkt »III. Artikel 21, litra d) — tredjelandsstatsborgeres pligt til at anmelde deres tilstedeværelse på en medlemsstats område« erstattes af følgende tekst:

I overensstemmelse med artikel 37 sammenholdt med artikel 21, litra d), i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengengrænsekodeks) meddeler Det Schweiziske Forbund, at udenlandske statsborgere ifølge schweizisk ret i princippet har pligt til at anmelde deres tilstedeværelse på schweizisk område i medfør af artikel 12-14 i den føderale udlændingelov af 16. december 2005 (LEtr; RS 142.20). Uanset om der er pligt til at være i besiddelse af en tilladelse, er følgende personer fritaget for pligten til at anmelde deres tilstedeværelse:

— udenlandske statsborgere, der ikke udøver en indtægtsgivende virksomhed, som opholder sig i Schweiz i højst tre måneder (artikel 9 i bekendtgørelse om indrejse, ophold og udøvelse af en indtægtsgivende virksomhed, OASA; RS 142.201). I medfør af artikel 16 i LEtr skal personer, der driver udlejning med gevinst for øje, imidlertid anmelde disse personers tilstedeværelse til den kompetente kantonmyndighed

— udenlandske statsborgere, der har fået tilladelse til at indrejse i Schweiz med henblik på at udøve en indtægtsgivende virksomhed eller levere en tjenesteydelse over landegrænserne i i alt fire måneder i en periode på 12 måneder, bortset fra kabaretkunstnere og andre kunstnere, der udøver deres kunstneriske virksomhed inden for musik, litteratur, skuespil, billedkunst, cirkus og variete (artikel 12, stk. 1 og 3, OASA)

— udenlandske statsborgere, der ikke skal ansøge om indrejsetilladelse, fordi de leverer en tjenesteydelse over landegrænserne eller udøver en indtægtsgivende virksomhed i Schweiz for en udenlandsk arbejdsgiver i mindre end otte dage pr. kalenderår; hvis den indtægtsgivende virksomhed imidlertid varer længere end planlagt, skal dette dog meddeles (anmeldelse) inden udløbet af fristen på otte dage med henblik på at opnå en tilladelse (artikel 14, stk. 2, OASA). For følgende sektorer er der imidlertid uanset den pågældende aktivitets varighed altid en forpligtelse til at søge om tilladelse og anmelde indrejse: byggeri, ingeniørarbejde, færdiggørelsesarbejde, restauration, hotelvirksomhed og rengøring i industrien eller i husholdninger, sikkerhed og overvågning, handelsrejsende og sexindustrien.

De nationale bestemmelser vedrørende artikel 21, litra d), i Schengengrænsekodeksen er følgende:

Den føderale udlændingelov af 16. december 2005 (LEtr, RS 142.20)

Artikel 12

Forpligtelse til at anmelde indrejse

1. Udenlandske statsborgere, der søger om tilladelse til kortvarigt ophold eller om opholds- eller etableringstilladelse, skal anmelde deres indrejse til den kompetente myndighed på bopæls- eller arbejdsstedet i Schweiz før udløbet af det ophold, der ikke kræver opholdstilladelse, og inden påbegyndelse af den indtægtsgivende virksomhed.

2. De skal anmelde deres indrejse til den kompetente myndighed på det nye opholdssted, hvis de etablerer sig i en ny kanton eller en ny kommune.

3. Forbundsrådet fastsætter fristerne for anmeldelse af indrejse.

Artikel 13

Procedurer for tilladelse og indrejseanmeldelse

1. Udenlandske statsborgere skal fremlægge gyldig legitimation, når de anmelder indrejse. Forbundsrådet fastsætter undtagelserne og de godkendte former for legitimation.

2. Den kompetente myndighed kan kræve, at der fremlægges en straffeattest fra hjemlandet eller det sidste opholdsland eller andre dokumenter, der er nødvendige for proceduren.

3. Udenlandske statsborgere kan først anmelde deres indrejse, når de er i besiddelse af alle de dokumenter, som den kompetente myndighed kræver for at udstede en tilladelse.

Artikel 14

Undtagelsesbestemmelser

Forbundsrådet kan fastsætte gunstigere bestemmelser vedrørende forpligtelsen til at søge om tilladelse eller anmelde indrejse, navnlig for at lette midlertidige tjenesteydelser over landegrænserne.

Artikel 16

Udlejeres forpligtelser

Personer, der udlejer til en udenlandsk statsborger med gevinst for øje, skal anmelde den udenlandske statsborgers tilstedeværelse til den kompetente kantonmyndighed.

Bekendtgørelse om indrejse, ophold og udøvelse af en indtægtsgivende virksomhed (OASA, 142.201)

Artikel 9

Ophold uden indrejseanmeldelse

(artikel 10 LEtr)

1. Udlændinge uden indtægtsgivende virksomhed i Schweiz skal ikke være i besiddelse af en tilladelse eller anmelde deres indrejse, hvis deres ophold er på højst tre måneder i en periode på seks måneder regnet fra deres indrejse i Schweiz (ophold, der ikke kræver tilladelse). Den pågældende person skal om nødvendigt kunne fremlægge relevante dokumenter som bevis for indrejsedatoen.

2. Indrejsebetingelserne ifølge artikel 5 i LEtr skal være opfyldt under hele varigheden af det ophold, der ikke kræver tilladelse.

Artikel 12

Udøvelse af indtægtsgivende virksomhed i en kort periode

(artikel 12, stk. 3, og artikel 14 LEtr)

1. Udenlandske statsborgere, der er i besiddelse af en indrejsetilladelse (artikel 5) med henblik på i Schweiz at udøve en indtægtsgivende virksomhed eller levere en tjenesteydelse over landegrænserne i højst fire måneder i en periode på 12 måneder (artikel 19, stk. 4, litra a)), har ikke pligt til at anmelde deres indrejse. Dette gælder dog ikke kabaretkunstnere, jf. artikel 34.

2. Udenlandske statsborgere, der er i besiddelse af en indrejsetilladelse (artikel 5) med henblik på at udøve en indtægtsgivende virksomhed i mere end fire måneder i en periode på 12 måneder, kan udøve deres virksomhed, så snart de har anmeldt deres indrejse, forudsat at der ikke er truffet en anden beslutning.

3. Kabaretkunstnere (artikel 34) og andre kunstnere (artikel 19, stk. 4, litra b)) skal anmelde deres indrejse uanset varigheden af deres ophold.

Artikel 14

Grænseoverskridende indtægtsgivende virksomhed af højst otte dages varighed

1. Udenlandske statsborgere, der leverer en tjenesteydelse over landegrænserne (artikel 3), eller som udøver en indtægtsgivende virksomhed i Schweiz for en udenlandsk arbejdsgiver, skal være i besiddelse af en tilladelse, når de udøver indtægtsgivende virksomhed i mere end otte dage pr. kalenderår.

2. Hvis den indtægtsgivende virksomhed varer længere end planlagt, skal der ske anmeldelse inden udløbet af fristen på otte dage. Når der er indgivet anmeldelse, kan den indtægtsgivende virksomhed fortsættes, indtil der opnås tilladelse, for så vidt den kompetente myndighed ikke træffer en anden beslutning.

3. Udenlandske statsborgere skal være i besiddelse af en tilladelse uanset varigheden af deres ophold, når de udøver en indtægtsgivende virksomhed over landegrænserne og tilhører en af følgende sektorer:

a) byggeri, ingeniørarbejde, færdiggørelsesarbejde

b) restauration, hotelvirksomhed og rengøring i industrien eller i husholdninger

c) overvågning og sikkerhed

d) handelsrejsende ifølge artikel 2, stk. 1, litra a) og b), i den føderale lov om handelsrejsende af 23. marts 2001